Standard og utforming av dobbeltsporet mellom Nykirke og Barkåker er styrt av en felles designbasis for alle InterCity-prosjektene. Jernbaneverket har utarbeidet en sporplan for hele Vestfoldbanen hvor parsellen Nykirke-Barkåker inngår. Horten stasjon anbefales etablert for ordinær betjening av et tog i hver retning samtidig, men med mulighet til å betjene tre tog samtidig ved avvikssituasjoner. Alle alternativene som er utarbeidet er dimensjonert for 250 km/h med unntak av alternativ 1 via Nykirke som er dimensjonert for 200 km/h. Stasjonen planlegges med 2 eller 3 spor til plattform. Antall spor avhenger blant annet av hvilken løsning som velges for Tønsberg stasjon. Plattformen planlegges med en bredde på ca. 5 meter (sideplattform)/ ca. 12 meter (mellomplattform) og en lengde på 250-350 meter. Hovedatkomsten til stasjonen planlegges etter prinsippene om universell utforming.